Λουκάς Βύντρα

Ο Λουκάς Βύντρα (γενν. Μέστο Άλμπρεχτιτσε Τσεχίας, 5 Φεβρουαρίου 1981) είναι Έλληνας πρώην διεθνής ποδοσφαιριστής, ο οποίος αγωνιζόταν στις θέσεις του δεξιού και του κεντρικού αμυντικού.

Καριέρα

Σε συλλογικό επίπεδο 
Ξεκίνησε την καριέρα του αγωνιζόμενος στον Αλμωπό Αριδαίας και το 1999 αποκτήθηκε από τον Πανηλειακό. Έχει επίσης αγωνιστεί ως δανεικός στη Βέροια την περίοδο 2000-01. Οι εμφανίσεις του με την ομάδα της Ηλείας προκάλεσαν το ενδιαφέρον των μεγάλων ομάδων της Αθήνας, με τον Παναθηναϊκό να τον αποκτά τελικά κατά τη χειμερινή μεταγραφική περίοδο του Ιανουαρίου του 2004.

Ο Βύντρα κατέκτησε το πρωτάθλημα και το κύπελλο Ελλάδας με τους "πράσινους" το 2004, χωρίς να έχει ωστόσο χρόνο συμμετοχής. Μετά την αποχώρηση του Γιούρκα Σεϊταρίδη το καλοκαίρι του 2004, χρησιμοποιήθηκε στη θέση του δεξιού οπισθοφύλακα, αν και είχε αποκτηθεί ως κεντρικός αμυντικός.

Τον Φεβρουάριο του 2011 ανανέωσε μέχρι το 2014 στον Παναθηναϊκό, όμως τον Ιανουάριο του 2013 αποχώρησε έπειτα από εννέα χρόνια παρουσίας, με επόμενο σταθμό στην καριέρα του την ισπανική Λεβάντε. Με την ισπανική ομάδα σκόραρε για πρώτη φορά τον Ιανουάριο του 2014 στον ισόπαλο (1-1) αγώνα εναντίον της Μπαρτσελόνα για το πρωτάθλημα στο ""Εστάντι Θιουδάδ ντε Βαλένθια". Τον Ιούλιο του 2015 υπέγραψε στην ισραηλινή Χάποελ Τελ Αβίβ και έναν χρόνο αργότερα συμφώνησε με την Ομόνοια Λευκωσίας. Την περίοδο 2019-20 επέστρεψε στην Ελλάδα έπειτα από 6 χρόνια απουσίας για να αγωνιστεί με τη φανέλα του Π.Α.Σ. Λαμία. Σε ηλικία 40 ετών, 7 μηνών και 7 ημερών αγωνιζόμενος στην αναμέτρηση Λαμία - Βόλος (2-1) στις 13 Σεπτεμβρίου 2021, έγινε ο γηραιότερος ποδοσφαιριστής στην ιστορία της Α' Εθνικής.

Στις εθνικές ομάδες 
Ο Βύντρα συμμετείχε σε 12 αγώνες στην εθνική Ελπίδων, έχοντας σκοράρει μια φορά, έως το 2004, ενώ αποτέλεσε βασικό μέλος της ολυμπιακής εθνικής ομάδας που έλαβε μέρος στην Ολυμπιάδα του 2004, συμμετέχοντας και στους τρεις αγώνες.

Με τους άνδρες της Ελλάδας χρίστηκε πρώτη φορά διεθνής στις 8 Ιουνίου 2005, κατά τον αγώνα εναντίον της Ουκρανίας (0-1) για την προκριματική φάση του Μουντιάλ 2006, με προπονητή τον Ότο Ρεχάγκελ. Έχει πάρει μέρος στο Κύπελλο Συνομοσπονδιών 2005 που διεξήχθη στα γήπεδα της Γερμανίας, στο Euro 2008 που έλαβε χώρα στην Αυστρία και την Ελβετία, καθώς και στο Μουντιάλ 2010, όπου ξεκίνησε στη βασική ενδεκάδα και των τριών αγώνων της Ελλάδας. Υπήρξε επίσης μέλος της αποστολής που συμμετείχε στο Μουντιάλ του 2014 στη Βραζιλία.

Στις 13 Νοεμβρίου 2015 και σε ηλικία 34 ετών και 9 μηνών, αποτέλεσε τον γηραιότερο Έλληνα ποδοσφαιριστή που ντεμπούταρε ως αρχηγός της εθνικής ομάδας, αυξάνοντας κατά έναν χρόνο το σχετικό ρεκόρ του Νίκου Χρηστίδη από το 1978.

Προσωπική ζωή 
Ο Λουκάς Βύντρα γεννήθηκε από Τσέχο πατέρα και Ελληνίδα μητέρα, με καταγωγή από την Αλμωπία της Πέλλας. Είναι νυμφευμένος και έχει αποκτήσει ένα παιδί.

Παραπομπές

Πηγές 

 Ο Λουκάς Βύντρα στο soccerway
 "Ένας... παρεξηγημένος ήρωας" kathimerini.gr
 Η καριέρα του Λουκά Βύντρα στο national-football-teams
 Το προφίλ του Λουκά Βύντρα στο transfermarkt
 Ο Λουκάς Βύντρα στο epo.gr

Αμυντικοί ποδοσφαιριστές
Έλληνες ποδοσφαιριστές
Ποδοσφαιριστές Εθνικής Ελλάδος
Ποδοσφαιριστές Εθνικής Ελλάδας Κ21
Ποδοσφαιριστές ολυμπιακής ομάδας Ελλάδας
Ποδοσφαιριστές Α.Ο. Πανηλειακού
Ποδοσφαιριστές Π.Α.Ε. Βέροιας
Ποδοσφαιριστές Παναθηναϊκού
Ποδοσφαιριστές Χάποελ Τελ Αβίβ
Ποδοσφαιριστές Ομόνοιας Λευκωσίας
Ποδοσφαιριστές Παγκοσμίου Κυπέλλου 2010
Ποδοσφαιριστές Ευρωπαϊκού Πρωταθλήματος 2008
Ποδοσφαιριστές Σούπερ Λιγκ Ελλάδας
Ποδοσφαιριστές Κυπέλλου Συνομοσπονδιών FIFA 2005
Ποδοσφαιριστές Πριμέρα Ντιβιζιόν
Ποδοσφαιριστές Α΄ κατηγορίας Κύπρου
Ποδοσφαιριστές Λεβάντε ΟΝ
Έλληνες ποδοσφαιριστές στο εξωτερικό
Ποδοσφαιριστές στους Θερινούς Ολυμπιακούς Αγώνες 2004
Ξένοι ποδοσφαιριστές στο Ισραήλ
Ποδοσφαιριστές ΠΑΣ Λαμίας
Ποδοσφαιριστές Αλμωπού Αριδαίας